BEGRUNDELSE

1. BAGGRUND FOR FORSLAGET

De Forenede Nationers Økonomiske Kommission for Europa (FN/ECE) udarbejder på internationalt plan harmoniserede krav, der har til formål at fjerne tekniske hindringer for samhandelen med motorkøretøjer mellem de kontraherende parter i overenskomsten af 1958 som revideret og at sikre, at sådanne køretøjer har et højt sikkerheds- og miljøbeskyttelsesniveau.

Ved Rådets afgørelse 97/836/EF af 27. november 1997 tiltrådte Unionen overenskomsten under De Forenede Nationers Økonomiske Kommission for Europa (FN/ECE) om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter[1] ("overenskomst af 1958 som revideret"), og ved Rådets afgørelse 2000/125/EF af 31. januar 2000 tiltrådte Unionen aftalen om etablering af globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer[2] ("parallelaftalen").

Der afholdes møder i Verdensforummet for Harmonisering af Køretøjsforskrifter (FN/ECE WP29) tre gange i løbet af et kalenderår, nemlig i marts, juni og november. På hvert møde vedtages nye ændringer af eksisterende FN/ECE-regulativer eller globale tekniske forskrifter for at tage hensyn til den tekniske udvikling. Inden hvert WP29-møde er ændringerne blevet vedtaget af en af de seks arbejdsgrupper under WP29.

Derefter stemmes der på et WP29-møde om vedtagelsen af ændringer, supplementer og korrigenda, forudsat at der er kvorum, og der er kvalificeret flertal blandt de kontraherende parter. EU er kontraherende part i to overenskomster (1958-overenskomsten og 1998-overenskomsten), der hører under WP29, og stemmer på medlemsstaternes vegne. Hver gang udarbejdes der en rådsafgørelse, kaldet en megaafgørelse, med listen over ændringer, supplementer og korrigenda, som giver Kommissionen tilladelse til på hvert WP29-møde at stemme på medlemsstaternes vegne.

Nærværende rådsafgørelse fastlægger EU's holdning ved afstemningen om de ændringer, supplementer og korrigenda, der sættes til afstemning på WP29-mødet i juni 2013, som afholdes 24.-28. juni 2013.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Det Tekniske Udvalg for Motorkøretøjer blev hørt den 8. maj 2013, og bemærkningerne fra medlemsstaternes eksperter blev taget i betragtning.

3. JURIDISKE ASPEKTER AF FORSLAGET

· Resumé af forslaget

I forslaget fastlægges Unionens holdning ved afstemningen om ændringerne i FN/ECE-regulativ nr. 13, 13H, 16, 29, 44, 53, 79, 94, 95, 96, 117, 130 og om vedtagelsen af et forslag til en global teknisk forskrift om brint- og brændselscellekøretøjer og tilpasningen til den tekniske udvikling af global teknisk forskrift nr. 2 og 12.

· Retsgrundlag

For at tage hensyn til de særlige bestemmelser i traktaten om Den Europæiske Unions funktionsmåde er det tidligere anvendte retsgrundlag, jf. betragtning 1 og 2, afløst af en direkte henvisning til traktatens artikel 218, stk. 9.

· Nærhedsprincippet

Det er kun Unionen, der kan stemme for internationale forskrifter, f.eks. udkast til FN/ECE-regulativer og globale tekniske forskrifter, og deres inkorporering i EU-systemet for typegodkendelser af motorkøretøjer. Dette forhindrer ikke alene opsplitning af det indre marked, men sikrer også ens standarder for sundhed og sikkerhed i hele Unionen. Det giver også økonomiske stordriftsfordele: Der kan fremstilles produkter til hele EU-markedet og det globale marked, i stedet for at disse skal tilpasses med henblik på opnåelse af national typegodkendelse i hver enkelt medlemsstat.

Forslaget er derfor i overensstemmelse med nærhedsprincippet.

· Proportionalitetsprincippet

Forslaget er i overensstemmelse med proportionalitetsprincippet, fordi det ikke går længere end nødvendigt for at opfylde målsætningerne om at sikre et velfungerende indre marked og garantere et højt offentligt sikkerhedsniveau og beskyttelsesniveau.

· Reguleringsmiddel/reguleringsform

Foreslået reguleringsmiddel: rådsafgørelse.

Det anses for hensigtsmæssigt at anvende en rådsafgørelse, da det er i overensstemmelse med artikel 218, stk. 9, i TEUF.

2013/0158 (NLE)

Forslag til

RÅDETS AFGØRELSE

om den holdning, der skal indtages på vegne af Den Europæiske Union i de relevante udvalg under De Forenede Nationers Økonomiske Kommission for Europa om tilpasningen til den tekniske udvikling af regulativ nr. 13, 13H, 16, 29, 44, 53, 79, 94, 95, 96, 117 og 130 og om vedtagelsen af et forslag til en global teknisk forskrift om brint- og brændselscellekøretøjer og tilpasningen til den tekniske udvikling af global teknisk forskrift nr. 2 og 12 fra De Forenede Nationers Økonomiske Kommission for Europa

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 114 sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Ved Rådets afgørelse 97/836/EF[3] af 27. november 1997 tiltrådte Unionen overenskomsten under De Forenede Nationers Økonomiske Kommission for Europa (FN/ECE) om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter ("overenskomst af 1958 som revideret").

(2) Ved Rådets afgørelse 2000/125/EF[4] af 31. januar 2000 tiltrådte Unionen aftalen om etablering af globale tekniske forskrifter for hjulkøretøjer samt udstyr og dele, der kan monteres og/eller anvendes på hjulkøretøjer ("parallelaftalen").

(3) Ved Europa-Parlamentets og Rådets direktiv 2007/46/EF af 5. september 2007 om fastlæggelse af en ramme for godkendelse af motorkøretøjer og påhængskøretøjer dertil samt af systemer, komponenter og separate tekniske enheder til sådanne køretøjer[5] (rammedirektiv) blev medlemsstaternes godkendelsessystemer udskiftet med en EU-procedure, der fastlagde harmoniserede rammer med administrative bestemmelser og generelle tekniske krav til alle nye køretøjer, komponenter og separate tekniske enheder. Med nævnte direktiv blev FN/ECE-regulativer indarbejdet i EU-typegodkendelsessystemet, enten som krav ved typegodkendelse eller som alternativer til EU-lovgivningen. Siden vedtagelsen af direktiv 2007/46/EF er FN/ECE-regulativer i stadig højere grad trådt i stedet for EU-lovgivningen i forbindelse med EU-typegodkendelse af køretøjer.

(4) Under hensyntagen til den opnåede erfaring og den tekniske udvikling bør der foretages en tilpasning af kravene til visse dele og karakteristika, der er omfattet af FN/ECE-regulativ nr. 13, 13H, 16, 29, 44, 53, 79, 94, 95, 96, 117 og 130 og FN/ECE's globale teknisk forskrift nr. 2 og 12. Forslaget til en global teknisk forskrift om brint- og brændselscellekøretøjer bør vedtages.

(5) Det er hensigtsmæssigt at fastlægge den holdning, som skal indtages på Unionens vegne i administrationsudvalget for overenskomsten af 1958 som revideret og i det administrative udvalg for parallelaftalen vedrørende de ændringer, der skal foretages af de nævnte FN/ECE-forskrifter —

VEDTAGET DENNE AFGØRELSE:

Artikel 1

Den holdning, som Den Europæiske Union skal indtage på møderne den 24.-28. juni 2013 i administrationsudvalget for overenskomsten af 1958 som revideret og det administrative udvalg for parallelaftalen, skal være at stemme for de foreslåede ændringer, der er anført på listen i bilaget.

Artikel 2

Denne afgørelse træder i kraft på dagen for meddelelsen.

Artikel 3

Denne afgørelse er rettet til Europa-Kommissionen.

Udfærdiget i Bruxelles, den

På Rådets vegne

Formand

BILAG

Liste omhandlet i artikel 1:

Forslag til supplement 10 til ændringsserie 11 til regulativ nr. 13 (bremser på tunge køretøjer) || ECE/TRANS/WP.29/2013/56

Forslag til korrigendum 4 til ændringsserie 11 til regulativ nr. 13 (bremser på tunge køretøjer) (kun russisk udgave) || ECE/TRANS/WP.29/2013/61

Forslag til supplement 15 til regulativ nr. 13-H (bremser på køretøjer af klasse M1 og N1) || ECE/TRANS/WP.29/2013/57

Forslag til korrigendum 3 til revision 2 af regulativ nr. 13-H (bremser på køretøjer af klasse M1 og N1) || ECE/TRANS/WP.29/2013/62

Forslag til supplement 4 til ændringsserie 06 til regulativ nr. 16 (sikkerhedsseler) || ECE/TRANS/WP.29/2013/43

Forslag til korrigendum 1 til revision 7 af regulativ nr. 16 (sikkerhedsseler) (kun fransk udgave) || ECE/TRANS/WP.29/2013/49

Forslag til supplement 2 til ændringsserie 02 til regulativ nr. 29 (erhvervskøretøjers førerhuse) || ECE/TRANS/WP.29/2013/44

Forslag til supplement 1 til ændringsserie 03 til regulativ nr. 29 (erhvervskøretøjers førerhuse) || ECE/TRANS/WP.29/2013/45

Forslag til supplement 7 til ændringsserie 04 til regulativ nr. 44 (barnefastholdelsesanordninger) || ECE/TRANS/WP.29/2013/46

Forslag til korrigendum 1 til supplement 13 til ændringsserie 01 til regulativ nr. 53 (placering af lygter for L3-køretøjer) || ECE/TRANS/WP.29/2013/18

Forslag til supplement 4 til ændringsserie 01 til regulativ nr. 79 (styreapparat) || ECE/TRANS/WP.29/2013/58

Forslag til supplement 4 til ændringsserie 02 til FN-regulativ nr. 94 (frontalkollision) || ECE/TRANS/WP.29/2013/47

Forslag til supplement 3 til ændringsserie 03 til FN-regulativ nr. 95 (sidepåkørsel) || ECE/TRANS/WP.29/2013/48

Forslag til ændringsserie 04 til regulativ nr. 96 (Diesel emission (agricultural tractors)) || ECE/TRANS/WP.29/2013/51

Forslag til supplement 4 til ændringsserie 02 til regulativ nr. 117 (dæk, rullemodstand, rullestøj og vejgreb på vådt underlag) || ECE/TRANS/WP.29/2013/55 WP.29-160-08

Forslag til supplement 1 til ændringsserie 01 til udkast til regulativ [nr. 130] om avancerede nødbremsesystemer (AEBS) || ECE/TRANS/WP.29/2013/60

Forslag til ændring 5 til den konsoliderede resolution om køretøjers konstruktion (R.E.3) og dens bilag 4 om brændstofkvalitet || ECE/TRANS/WP.29/2013/52

Forslag til en global teknisk forskrift om brint- og brændselscellekøretøjer || ECE/TRANS/WP.29/2013/41 ECE/TRANS/WP.29/2013/42 ECE/TRANS/WP.29/AC.3/17 ECE/TRANS/WP.29/2011/147

Forslag til ændring 3 af global teknisk forskrift nr. 2 (Worldwide Motorcycle emissions Test Cycle) || ECE/TRANS/WP.29/2013/53 ECE/TRANS/WP.29/2013/54 ECE/TRANS/WP.29/2012/AC.3/34

Forslag til ændring 1 til global teknisk forskrift nr. 12 (betjeningsorganer, kontrollamper og indikatorer på tohjulede køretøjer) || ECE/TRANS/WP.29/2013/34 ECE/TRANS/WP.29/2013/34/Amend.1 ECE/TRANS/WP.29/2013/34/Amend.1/Corr.1 ECE/TRANS/WP.29/2013/35 ECE/TRANS/WP.29/2012/AC.3/35

[1] EFT L 346 af 17.12.1997, s. 78.

[2] EFT L 35 af 10.2.2000, s. 12.

[3] EFT L 346 af 17.12.1997, s. 78.

[4] EFT L 35 af 10.2.2000, s. 12.

[5] EUT L 263 af 9.10.2007, s. 1.